Газета друкуе вялізарны пласт інфармацыі, якая пасля тыражуецца шматлікімі сайтамі і неафіцыйнымі выданнямі. Газета пазбягае замудрых тэкстаў, мова газеты простая і зразумелая ўсім, ад работніка да доктара навук, цвёрда займае сваю інфармацыйную нішу. Газета з’яўляецца пілотнай структурай у арганізацыі шматлікіх кампаній па зборы подпісаў з самай рознай нагоды, друкуе звароты, бланкі, а грамадзяне збіраюць подпісы і атакуюць уладу ці то па пытаннях мовы, па пытаннях адукацыі, культуры, ці то па пытаннях назову і пераназову вуліцаў. Гэтыя кампаніі ТБМ вядзе бесперапынна, трымаючы ўладныя структуры пад пастаянным ціскам і дабіваючыся перманентных поспехаў па розных кірунках. Усё гэта без газеты было б немагчыма.